Njene oči, usne, ruke / Oj, Neretvo
Njene oči, usne, ruke / Oj, Neretvo je singl sarajevske pop rock grupe Indexi. Objavila ga je izdavačka kuća Jugoton 1980. godine. Muzički aranžman za naslovnu pjesmu "Njene oči, usne, ruke" uradili su Ismet "Nuno" Arnautalić i gitarist Indexa Slobodan "Bodo" Kovačević, dok je muziku komponirao Aleksandar Korać i tekst Ivica Vidrić. Tekst i muzika u pjesmi urađeni su pop stilu i značio je povratak laganijoj muzici nakon albuma Modra rijeka iz 1978. godine, koji je kvalitetno urađen u stilu progresivne rock muzike. Na B strani singl ploče je pjesma "Oj, Neretvo", koja je komponirana u stilu progresivne rock muzike. Tekst je napisan u čast pobjede u Narodnooslobodilačkoj borbi i kao osvrt na bitke na Neretvi i Sutjesci. Ujedno, ova pjesma je urađena i povodom smrti Josipa Broza Tita predsjednika bivše Jugoslavije, koji je umro te godine. Tekst je napisao pjesnik Mišo Marić, a muziku i aranžman napisao je gitarist Indexa Slobodan "Bodo" Kovačević, koji se u ovoj pjesmi istakao kvalitetnim sviranjem na akustičnoj i električnoj gitari. Dizajn za omot ove singl ploče uradio je Ivica Ivezić.